COVID-19: Uitbreiding van maatreëls om die epidemie te beveg - Corona Krisissentrum
Tuis / Covid 19 en die ekonomie / COVID-19: Uitbreiding van maatreëls om die epidemie te beveg
COVID-19: Uitbreiding van maatreëls om die epidemie te beveg
President Cyril Ramaphosa het Maandagaand Suid-Afrikaners vir die tweede keer in net meer as 'n week oor die COVID-19-epidemie toegespreek. Hy het reeds verlede week 'n ramptoestand aangekondig, en Maandag aangekondig dat verdere drastiese stappe gedoen word om die verspreiding van die COVID-19-virus te voorkom.
"Toe ek verlede Sondag die land toegespreek het, was daar wêreldwyd meer as 160 000 bevestigde COVID-19-gevalle. Daar is vandag meer as 340 000 bevestigde gevalle regoor die wêreld." – President Cyril Ramaphosa
Teen Maandag 23 Maart was 402 Suid-Afrikaners reeds met die virus besmet. Die getal het binne een dag met 128 gestyg.
"Die reaksie van die Suid-Afrikaanse bevolking op hierdie krisis was merkwaardig. Miljoene mense verstaan die erns van die situasie. Die meeste Suid-Afrikaners aanvaar die beperkings wat op hul lewens geplaas is en het die verantwoordelikheid aanvaar om hul gedrag te verander. Ek is diep geraak deur elke sektor van die gemeenskap wat gemobiliseer het en aanvaar het watter rol hulle hierin moet speel." – President Cyril Ramaphosa
Die president het gesê dat hy bekommerd is dat 'n vinnige toename in infeksies groter druk op die land se gesondheidsdienste sal plaas as wat hanteer kan word en dat baie mense nie die nodige toegang tot gesondheidsorg sal kry nie. Om daardie rede moet ons alles in ons vermoë doen om die totale aantal infeksies te verminder en om die verspreiding van die virus oor 'n langer tydperk uit te stel, wat ook bekend staan as die afplatting van die kurwe van infeksies.
Hy het ook genoem dat die situasie in Suid-Afrika uiters gevaarlik is omdat ons bevolking 'n groot aantal mense met onderdrukte immuniteit weens MIV en TB asook hoë vlakke van armoede en ondervoeding insluit.
"Ons het baie geleer uit die ervarings van ander lande. Die lande wat vinnig en dramaties gereageer het, het die verspreiding van die virus baie doeltreffender beheer." – President Cyril Ramaphosa
As gevolg van omstandighede het die nasionale koronavirus-bevelsraad besluit om vanaf middernag om 26 Maart 'n landwye inperking van dae af te dwing. Die president het gesê dat dit 'n deurslaggewende maatreël is om te verhoed dat miljoene Suid-Afrikaners die virus opdoen en om die lewens van honderdeduisende mense te red.
Volgens Ramaphosa sal hierdie maatreël 'n beduidende impak op die lewens van mense en op die samelewing hê, maar ook op die ekonomie. Die menslike koste indien hierdie aksie uitgestel sou word, sal egter baie groter wees.
Die landwye afsondering word ingevolge die Wet op Rampbestuur uitgevaardig en sal die volgende behels:
Vanaf middernag op Donderdag 26 Maart tot middernag op Donderdag 16 April sal alle Suid-Afrikaners tuis moet bly.
Die kategorieë van mense wat hiervan uitgesluit en vrygestel sal word, is die volgende:
Gesondheidswerkers in die openbare en private sektor, noodpersoneel, persone in veiligheidsdienste – soos die polisie, verkeersbeamptes, militêre mediese personeel, soldate – en ander persone wat nodig is vir ons reaksie op die pandemie.
Dit sal ook diegene insluit wat betrokke is by die produksie, verspreiding en verskaffing van voedsel en basiese goedere, noodsaaklike bankdienste, die instandhouding van krag, water en telekommunikasiedienste, laboratoriumdienste en die verskaffing van mediese en higiëneprodukte. ('n Volledige lys van noodsaaklike personeel sal gepubliseer word.)
Individue word nie toegelaat om hul huise te verlaat nie, behalwe onder streng omstandighede soos om mediese sorg te soek, kos te koop, medisyne en ander voorrade te koop of om sosiale toelae soos SASSA in te vorder.
Tydelike skuilings wat aan die nodige higiëniese standaarde voldoen, sal vir haweloses geïdentifiseer word. Terreine word ook geïdentifiseer vir kwarantyn en self-isolasie vir mense wat hulself nie tuis kan afsonder nie.
Alle winkels en besighede sal gesluit wees, behalwe vir apteke, laboratoriums, banke, noodsaaklike finansiële en betaaldienste, insluitend die JSE, supermarkte, vulstasies en gesondheidsorgverskaffers.
Maatskappye wat noodsaaklik is vir die produksie en vervoer van voedsel, basiese goedere en mediese voorrade sal oop bly. ('n Volledige lys van die kategorieë besighede wat oop moet bly sal gepubliseer word.)
Ondernemings wie se bedrywighede deurlopende prosesse soos kooksoonde en ondergrondse mynbedrywighede benodig, moet reëlings tref vir sorg en instandhouding om skade aan hul deurlopende bedrywighede te voorkom. Firmas wat van die huis af kan voortgaan met hul bedrywighede moet dit doen.
Voorsiening sal gemaak word vir noodsaaklike vervoerdienste, insluitend vervoer vir noodsaaklike personeel en vir pasiënte wat elders heen vervoer moet word.
Die landwye afsondering is noodsaaklik om die oordragketting oor die hele samelewing te ontwrig. Die president het gevolglik opdrag gegee dat die Suid-Afrikaanse Nasionale Weermag (SANW) ontplooi word om die Suid-Afrikaanse Polisiediens (SAPD) te ondersteun om te verseker dat die maatreëls wat aankondig is, toegepas word.
Die landwye inperking gaan gepaard met 'n program vir openbare gesondheidsbestuur wat die sifting, toetsing en kontak-opsporing en mediese bestuur aansienlik sal verhoog. Gemeenskapgesondheidspanne sal fokus op die uitbreiding van sifting en toetsing waar mense woon, en eerstens fokus op gebiede met 'n hoë digtheid asook hoë risiko.
Om te verseker dat hospitale nie oorweldig word nie, word 'n stelsel in werking gestel vir "gesentraliseerde pasiëntbeheer" vir ernstige gevalle en "gedesentraliseerde primêre sorg" vir ligter gevalle.
Noodwatervoorraad met behulp van watertoestelle, watertenkwaens, boorgate en gemeenskaplike krane sal aan informele nedersettings en landelike gebiede voorsien word.
'n Aantal bykomende maatreëls sal met onmiddellike effek geïmplementeer word om voorkomingsmaatreëls te versterk. Van die maatreëls sluit die volgende in:
Suid-Afrikaanse burgers en inwoners wat vanaf hoërisiko-lande terugkeer, sal outomaties vir 14 dae in kwarantyn geplaas word.
Nie-Suid-Afrikaners wat op vlugte arriveer vanaf die hoërisiko-lande wat 'n week gelede verbied is, sal teruggestuur word.
Internasionale reisigers wat na 9 Maart 2020 uit hoërisiko-lande in Suid-Afrika aangekom het, sal tot hul hotelle beperk word totdat hulle 'n kwarantynperiode van 14 dae voltooi het.
Die president het ook 'n stel ingrypings aangekondig wat ekonomiese probleme tot 'n mate sal verlig. Die ingrypings sluit die volgende in:
Na oorlegpleging met maatskaplike vennote het die regering 'n "Solidarity Fund" begin waartoe Suid-Afrikaanse ondernemings, organisasies en individue asook lede van die internasionale gemeenskap kan bydra.
Die fonds sal op pogings fokus om die verspreiding van die virus te bekamp, help om die verspreiding te monitor, siekes te versorg en diegene te ondersteun wie se lewens ontwrig is.
Die fonds het 'n webwerf – www.solidarityfund.co.za – en geld kan reeds vanaf Maandagaand in die rekening gedeponeer word. (Die fonds word nie deur Solidariteit bestuur nie, maar deur die regering)
Die regering voorsien R150 miljoen en die private sektor het reeds beloof om die fonds te ondersteun.
Die president het ook aangekondig dat 'n veiligheidsnet ontwikkel word om persone in die informele sektor te ondersteun waar die meeste ondernemings sal ly as gevolg van die stilstand. Meer besonderhede sal op 'n latere stadium hieroor bekendgemaak word.
Om opeenhopings by betaalpunte te verlig, sal ouderdomspensioene en ongeskiktheidstoelae van 30 tot 31 Maart 2020 beskikbaar wees terwyl ander toelaes vanaf 1 April 2020 beskikbaar sal wees. Alle toegangskanale sal oop bly, insluitend OTM's, kleinhandel betaalpunte, poskantore asook kontantbetaalpunte.
Die regering gaan mense wie se lewensbestaan deur die COVID-19-virus geraak word op die volgende wyse ondersteun:
Die regering beraadslaag oor 'n voorstel vir 'n spesiale bedeling vir ondernemings wat weens COVID-19 in nood verkeer. Hierdie voorstel behels dat werknemers loonbetalings ontvang deur middel van 'n tydelike werknemerhulpskema wat maatskappye in staat sal stel om gedurende hierdie tydperk werknemers direk te betaal en om afleggings te vermy.
Enige werknemer wat deur blootstelling by die werkplek siek word, kan 'n eis teen die Vergoedingsfonds instel.
Handelsbanke is van die beperkings van die Wet op Mededinging vrygestel om hulle in staat te stel om 'n gesamentlike benadering tot skuldverligting en ander nodige maatreëls te ontwikkel. Die regering het met die meeste groot banke vergader en verwag dat die meeste banke binne die volgende paar dae maatreëls sal aankondig.
Volgens die president het baie groot ondernemings wat tans gesluit is, hul verantwoordelikheid aanvaar om werknemers wat geraak word te betaal. Die regering doen egter 'n beroep op veral groot ondernemings om in hierdie tydperk vir hul werknemers te sorg.
In die geval dat dit nodig sou wees, sal die regering reserwes binne die Werkloosheidversekeringfonds (WVF) gebruik om steun te verleen aan die werkers in klein- en mediumgrootte-ondernemings (KMO's) en ander kwesbare firmas wat 'n verlies aan inkomste het en wie se maatskappye nie in staat is om ondersteuning te bied nie. (Besonderhede hieroor sal binne die volgende paar dae beskikbaar gestel word.)
Die regering sal besighede wat in nood verkeer op dié manier help:
Belastingnakomende sakeondernemings met 'n omset van minder as R50 miljoen sal toegelaat word om 20% van hul lopende betaalstelsel oor die volgende vier maande te betaal, en hulle sal 'n deel van hul voorlopige korporatiewe belastingbetalings oor die volgende ses maande kan betaal sonder dat rente of boetes gehef word. Hierdie intervensie sal na verwagting meer as 75 000 KMO's help.
Die regering ondersoek die tydelike vermindering van werkgewers en werknemers se bydrae tot die Werkloosheidversekeringsfonds en werkgewerbydraes tot die Vaardigheidsontwikkelingsfonds.
Die departement van kleinsakeontwikkeling het onmiddellik meer as R500 miljoen beskikbaar gestel om KMO's wat in nood verkeer, by te staan deur 'n vereenvoudigde aansoekproses.
Die Nywerheidsontwikkelingskorporasie het 'n pakket saam met die departement van handel, nywerheid en mededinging van meer as R3 miljard saamgestel vir industriële befondsing om die situasie van kwesbare firmas te hanteer en om finansiering te versnel vir ondernemings wat van kritieke belang is in die regering se pogings om die virus en die ekonomiese impak daarvan te beveg.
Die departement van toerisme het 'n ekstra R200 miljoen beskikbaar gestel om KMO's in die toerismesektor en gasvryheidsbedryf by te staan wat weens die nuwe reisbeperkings onder druk verkeer.
Die president het ook Suid-Afrikaners bemoedig en verseker dat ons saam as 'n nasie sal oorwin. Hy vra dat Suid-Afrikaners saamwerk en mekaar met deernis behandel en dat ons geduldig moet wees.